Wag vas ná dwaalkoeëls kind by winkelsentrum trefDie seun word in die ambulans gelaai. Foto: Verskaf ŉ 34-jarige veiligheidsbeampte is in hegtenis geneem nadat ŉ sesjarige seun Sondag glo deur twee dwaalkoeëls by ŉ gewilde inkopiesentrum in Centurion getref is. Die voorval het plaasgevind toe die beampte op ŉ groep rowers losgebrand het. Maroela Media vroeër berig die seun is deur paramedici van ER24 na ŉ hospitaal gehaas ná ŉ skietvoorval omstreeks 12:00 by die Centurion Lifestyle-sentrum. Volgens ŉ betroubare bron wat op die toneel was, het ŉ swart Mini Cooper, vermoedelik met vier insittendes, ŉ egpaar in ŉ rooi Range Rover Evoque agtervolg. Die man wat die Range Rover bestuur het, het voor ŉ winkel by die winkelsentrum stilgehou en is in ŉ winkel in terwyl die vrou in die voertuig gewag het. Die rowers het ŉ skoot in die teer afgevuur. Foto: Verskaf “Die Mini het langs die Range Rover stilgehou. Twee gewapende mans het uitgespring en ŉ vuurwapen op die vrou gerig en op haar juwele aangedring,” het die bron aan Maroela Media gesê. Intussen het die veiligheidswag by die sentrum die voorval gesien en sy persoonlike gelisensieerde vuurwapen gaan haal. Hy het glo van ŉ trapstellasie af op die verdagtes onder in die parkeergebied losgebrand. Hy het glo sy magasyn leeg geskiet deur agt skote af te vuur. “Dit het die rowers laat skrik en hulle het van die toneel weggejaag. Hulle het wel ŉ skoot in die teer in afgevuur voordat hulle gevlug het, vermoedelik omdat een van hulle geskrik het.” Drie dwaalkoeëls is glo deur die sondak van ŉ KIA Sportage, waar die seuntjie op die agterste sitplek gelê en slaap het terwyl sy ouers vlugtig in die Bakers Bin-winkel in is saam met hul ander kind. Die voertuig se vensters was oop en die seun se pa het die voertuig van naby af dopgehou. Nadat die rowers gevlug het, het die seun se pa besef dat een koeël die seun in die skouer getref het. Hy het ook ŉ skraapwond opgedoen. Hy is in ŉ stabiele toestand na die Unitas-hospitaal geneem en na wat verneem word, is hy reeds ontslaan. Die polisie het die seun se ouers aanbeveel om te sorg dat hy berading ontvang. Maroela Media het verder verneem die wag het glo ná die skietery die patroondoppies opgetel, en dit probeer wegsteek deur dit terug te sit in die magasyn, waarna hy glo probeer het om die vuurwapen ook weg te steek. Die slagoffers se Range Rover. Foto: Verskaf Die veiligheidswag is kort ná die voorval in hegtenis geneem op aanklag van poging tot moord. Kapt. Kay Makhubele, provinsiale polisiewoordvoerder van Gauteng, het Dinsdag die inhegtenisneming aan Maroela Media bevestig. Die Wierdabrug-polisie ondersoek die voorval. Die veiligheidswag moet binnekort in die Pretoria-landdroshof verskyn. Namate die ondersoek vorder mag hy ook aangekla word vir die afvuur van ŉ vuurwapen en vir peuter aan ŉ misdaadtoneel. Die egpaar wat in die Range Rover by die winkelsentrum was, het ŉ bykomende saak van gewapende roof by die Wierdabrug-polisiestasie aanhangig gemaak. Maroela Media het winkelsentrum genader om kommentaar. Die sentrumbestuur het gesê ŉ verklaring sal binnekort uitgereik word.